Diari Oficial de la Generalitat Valenciana


Sumari del DOGV 5729, del 27-03-2008 (2008/3488)

RESOLUCIÓ de 29 de febrer de 2008, de la Direcció General d'Avaluació, Innovació i Qualitat Educativa i de la Formació Professional per al desenvolupament, durant el curs escolar 2007-2008, de l'Acord de 2 de juliol de 2004 entre la Conselleria d'Indústria, Comerç i Innovació i la Conselleria d'Educació per la qual s'encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i s'atorga autorització administrativa per a impartir els cursos addicionals previstos en tal reglamentació als centres educatius públics dependents de l'última que realitzen les ensenyances de Formació Professional Específica que permeten l'accés als esmentats carnets.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5729

Data del DOGV
:   27-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/3488


Data del document
:   29-02-2008

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * centre d'ensenyament

RESOLUCIÓ de 29 de febrer de 2008, de la Direcció General d'Avaluació, Innovació i Qualitat Educativa i de la Formació Professional per al desenvolupament, durant el curs escolar 2007-2008, de l'Acord de 2 de juliol de 2004 entre la Conselleria d'Indústria, Comerç i Innovació i la Conselleria d'Educació per la qual s'encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i s'atorga autorització administrativa per a impartir els cursos addicionals previstos en tal reglamentació als centres educatius públics dependents de l'última que realitzen les ensenyances de Formació Professional Específica que permeten l'accés als esmentats carnets. [2008/3488]
L'Acord firmat el 2 de juliol de 2004 entre la conselleria d'Indústria, Comerç i Innovació i la conselleria d'Educació (DOGV del 10 de setembre) encomana a esta la gestió de certes activitats relacionades amb l'obtenció de determinats carnets professionals establits per la normativa de seguretat industrial i atorga autorització administrativa per a impartir els cursos addicionals previstos en tal reglamentació als centres educatius públics dependents de la conselleria d'Educació que realitzen les ensenyances de Formació Professional Específica que permeten l'accés als esmentats carnets.
S'hi establix que la conselleria d'Educació podrà autoritzar, als centres públics de naturalesa docent dependents d'ella, a impartir la formació addicional a què es referix el punt quart de l'exposició de l'Acord, sempre que els centres educatius hagen acreditat davant d'esta Direcció General d'Avaluació, Innovació i Qualitat Educativa i de la Formació Professional les condicions que s'hi indiquen.
Així mateix encomana a esta conselleria d'Educació per raons d'eficàcia, la gestió, control i avaluació de les corresponents convocatòries d'exàmens que es realitzen en els centres docents públics dependents d'esta per a l'obtenció de determinats carnets professionals establits per la normativa de seguretat industrial
Així i d'acord amb l'exposat anteriorment, la Direcció General d'Avaluació, Innovació i Qualitat Educativa i de la Formació Professional, dicta estes instruccions per tal d'establir per al curs 2007-2008, les condicions d'impartició dels corresponents mòduls formatius complementaris optatius i l'organització de les convocatòries dels exàmens teoricopràctics, previstos en l'actual reglamentació de la seguretat industrial per a l'obtenció dels carnets professionals en els centres docents públics dependents de la conselleria d'Educació:
Primera. Condicions per a la impartició del corresponent mòdul formatiu complementari optatiu en el curs 2007-2008 i inscripció per a la seua realització.
1r. Els centres docents públics dependents de la conselleria d'Educació amb autorització administrativa de l'antiga Direcció General d'Ensenyança, per Resolució del 7 de març de 2005 o per Resolucions de 30 de març de 2006, hauran de remetre al Servici d'Inspecció Educativa de la seua Direcció Territorial d'Educació i a l'Àrea de Formació Professional de la Direcció General d'Avaluació, Innovació i Qualitat Educativa i de la Formació Professional (av. Campanar 32. 46261 València), abans del 26 de març de 2008 una proposta de calendari d'impartició del corresponent mòdul formatiu complementari, aprovat pel Consell Escolar del centre educatiu i que almenys haurà de contindre els apartats següents:
- Dates i horari d'impartició
- Professorat responsable de la impartició (nom, cognoms, especialitat docent i hores d'impartició)
2n. Els IES/IFPS dependents de la conselleria d'Educació que sol·liciten per primera vegada autorització administrativa a la Direcció General d'Avaluació, Innovació i Qualitat Educativa i de la Formació Professional, per a impartir el curs addicional previst en l'actual normativa de seguretat industrial relacionada amb l'obtenció de determinats carnets professionals, hauran de remetre, a l'Àrea de Formació Professional de la Direcció General d'Avaluació, Innovació i Qualitat Educativa i de la Formació Professional (Av. Campanar 32. 46265 València), abans del 26 de març de 2008:
A. La corresponent sol·licitud que apareix com a annex I d'esta resolució, omplida com cal.
B. La programació didàctica del mòdul formatiu complementari optatiu.
C. Una proposta de calendari d'impartició del corresponent mòdul formatiu complementari, aprovat pel Consell Escolar de l'IES/IFPS i que almenys haurà de contindre els apartats següents:
- Dates i horari d'impartició
- Professorat responsable de la impartició (nom, cognoms, especialitat docent i hores d'impartició)
En este curs 2007-2008, la proposta de calendari de les sessions d'impartició del corresponent mòdul formatiu complementari, haurà de tindre com a data límit de finalització el 23 de juny de 2008.
3r. Inscripció per a cursar el corresponent mòdul formatiu complementari optatiu.
L'alumnat, matriculat en el 2n curs del corresponent cicle formatiu, que durant el curs escolar 2007-2008 desitge cursar el mòdul formatiu complementari optatiu oferit pel centre docent public on estiga matriculat, haurà de presentar a la direcció del seu IES/IFPS, abans del 19 de març de 2008, la sol·licitud omplida que apareix com a annex II d'esta resolució.
La inscripció definitiva per a cursar el mòdul formatiu complementari estarà condicionada al fet que el dia 1 d'abril de 2008 l'alumne o alumna complisca els requisits acadèmics exigits a este efecte.
En el cas que no haguera sigut possible l'admissió de cap alumne o alumna per a realitzar el corresponent mòdul formatiu complementari, la direcció de l'IES/IFPS haurà de comunicar, per mitjà d'ofici abans del 10 d'abril de 2008, la impossibilitat d'impartir el corresponent mòdul formatiu complementari durant este curs 2007-2008, a l'Àrea de Formació Professional.
El model de sol·licitud d'inscripció haurà de ser facilitat a l'alumnat implicat, per part de la direcció del centre docent en col·laboració amb el departament didàctic de la família professional corresponent.
Segona. Exàmens teòric - Pràctics
1. Durant el curs 2007/2008 els exàmens teoricopràctics es podran realitzar per a l'obtenció dels següents carnets o certificats de qualificació individual, segons corresponga:
- Instal·lador Autoritzat de Llanterneria
- Instal·lador-Reparador Frigorista Autoritzat.
- Instal·lacions Tèrmiques d'Edificis (RITE-07)
- Certificat de Qualificació Individual en Baixa Tensió de Categoria Bàsica.
- Certificat de Qualificació Individual en Baixa Tensió de Categoria Especialista, en les nou modalitats previstes en la Resolució de 23 d'abril de 2003 del director general d'Indústria i Energia (DOGV. Núm. 4.502, de 19 de maig de 2003)
2. Requisits dels candidats.
Per a ser admés a la realització dels exàmens en el corresponent IES/IFPS l'aspirant ha de reunir els requisits següents:
A. Ser alumne o alumna matriculat en règim presencial en el mateix IES/IFPS durant el curs 2007-2008, on ha d'haver aprovat i finalitzat els mòduls que corresponen a la titulació especificada en l'annex III de la present Resolució per a cada carnet, així com si és el cas, haver superat el curs de formació addicional (mòdul formatiu complementari optatiu) necessari per a accedir a estos, també especificat en l'annex III.
B. Haver abonat l'oportuna taxa administrativa relativa als drets d'examen.
3. Presentació de sol·licituds.
Els que desitgen prendre part en estos exàmens hauran, per a la primera convocatòria des de la data del mes de juny de 2008 que es complisquen els requisits de l'anterior apartat 2.A fins al dia 1 de juliol de 2008 inclusivament i per a la segona convocatòria de l'1 al 9 de setembre ambdós inclusivament, omplir la corresponent o corresponents sol·licituds que apareix com a annex IV, acompanyada de la documentació següent:
- Còpia compulsada del document nacional d'identitat, o document identificatiu equivalent, en vigor.
- Justificant, degudament validat per qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat, d'haver abonat l'oportuna taxa administrativa relativa als drets d'examen.
La presentació de la sol·licitud i la documentació indicada en l'apartat anterior es realitzarà en l'IES/IFPS on estiguen matriculats del corresponent cicle formatiu i, si és el cas, hagen superat el curs/mòdul de formació addicional necessari per a accedir a estos, durant el curs 2007-2008.
L'alumnat interessat a obtindre més d'un carnet dins de la mateixa convocatòria presentarà una sol·licitud normalitzada independent per cada un d'ells, junt amb l'oportuna documentació.
L'alumnat interessat a obtindre més d'un Certificat de Qualificació Individual en Baixa Tensió, dins de la mateixa convocatòria presentarà una sol·licitud normalitzada independent per a la Categoria Bàsica, junt amb l'oportuna documentació i una altra sol·licitud normalitzada per a participar en les proves per a l'obtenció d'una o més d'una modalitat de la Categoria Especialista.
L'import de 29,28 euros corresponent als drets d'examen s'ingressarà en qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a cada un dels carnets/certificats a què s'aspire requerirà el pagament dels drets d'examen corresponents a cada un d'ells. La falta de justificació de l'abonament en el termini establit dels drets d'examen determinarà l'exclusió de l'aspirant. A fi d'evitar que els interessats hagen d'obtindre presencialment el rebut o imprés per al pagament de la taxa corresponent al procediment administratiu sol·licitat, aquell podrà ser omplit i obtingut a través d'Internet en la pàgina web de la conselleria d'Indústria, Comerç i Innovació, accessible en l'adreça http://www.gva.es/indústria/main\_v.Htm en l'apartat Servicis Interactius.
La direcció de cada un dels IES/IFPS en col·laboració amb el departament didàctic de la corresponent Família Professional, facilitarà els impresos mencionats de sol·licitud i de pagament de la corresponent taxa així com l'ompliment a l'alumnat interessat.
En el cas que no haguera alumnat preinscrit, la direcció de cada un dels IES/IFPS en col·laboració amb el departament didàctic de la corresponent Família Professional, ho comunicarà a l'inspector coordinador de la corresponent Direcció Territorial d'Educació amb una anterioritat d'almenys un dia a la data de realització dels exàmens.
4. Admissió d'aspirants a realitzar l'examen corresponent.
4.1.Per tal d'acreditar la seua personalitat els aspirants que es presenten als exàmens teoricopràctics hauran d'anar proveïts del seu document nacional d'identitat o document oficial acreditatiu de la seua identitat. El president de la Comissió Avaluadora sol·licitarà als aspirants que s'identifiquen abans d'accedir als llocs on es realitzen els exàmens teoricopràctics. En qualsevol moment durant la prova els aspirants podran ser requerits perquè acrediten la seua personalitat, pels membres de la Comissió Avaluadora o per membres pertanyents a la conselleria d'Indústria, Comerç i Innovació o de la conselleria d'Educació, que puguen haver sigut designats per a la supervisió dels exàmens.
4.2. El president de la corresponent Comissió Avaluadora només permetrà l'accés a la realització de l'examen corresponent a aquells aspirants que complisquen els requisits d'estar en possessió, o en condicions d'obtindre la corresponent titulació acadèmica i així com si és el cas, el requisit de superació del curs de formació addicional necessari i haver abonat la taxa corresponent. La direcció de l'IES/IFPS posarà a disposició de la corresponent Comissió Avaluadora els expedients acadèmics dels aspirants per a facilitar totes les dades que siguen necessàries.
4.3. Queda totalment prohibit a l'alumnat l'entrada de qualsevol dispositiu electrònic en l'aula on es realitzaran els exàmens.
5. Exàmens
5.1. Els coneixements exigibles en els exàmens teoricopràctics, com s'arreplega en l'annex III, són els relacionats en l'annex III de l'esmentat Acord de 2 de juliol de 2004 amb les modificacions introduïdes per la legislació que ha entrat en vigor amb posterioritat.
5.2. Estructura dels exàmens
Amb caràcter general, els exàmens tindran dos parts diferenciades: una teòrica i una altra pràctica. Només en determinats casos (detallats en l'annex III) la prova constarà únicament de part pràctica.
La part teòrica es formularà en forma de test, cada pregunta amb 4 respostes alternatives, només una d'elles certa. Les preguntes comprendran de forma racional les diferents parts del programa objecte d'examen, i en tot cas si la prova comprén distintes modalitats d'un mateix carnet (cas per exemple de les distintes modalitats de la categoria especialista del certificat de qualificació individual en baixa tensió) l'enunciat diferenciarà clarament les parts assenyalades, que igualment tindran un pes proporcionat en la prova i es puntuaran independentment per a poder considerar-se superada o no la modalitat corresponent.
La part pràctica es plantejarà en forma d'un o dos supòsits, consistents en l'anàlisi o disseny reglamentari d'una instal·lació inclosa en el camp del carnet a què s'opta amb la prova. Se seguiran idèntics criteris en relació amb el pes i les especialitats o modalitats assenyalades per a la part teòrica.
5.3. Qualificació dels exàmens.
La qualificació final de l'examen s'expressarà en els termes de «APTE» o «NO APTE». Per a aconseguir la qualificació d'apte els aspirants hauran de superar per separat la part teòrica i la pràctica.
Les preguntes tipus test, de la part teòrica, valdran totes igual i penalitzaran les respostes incorrectes descomptant-se per cada tres preguntes respostes de forma errònia una contestació correcta, prorratejant-se proporcionalment en el cas que esta regla es verifique en forma fraccionada. La qualificació d'esta part teòrica de l'examen s'expressarà per mitjà de l'escala numèrica de 0 a 10, i es considerarà superada quan s'obtinga una puntuació mínima de 5 punts (sobre 10).
La puntuació total màxima de la part pràctica serà de 10 punts. La qualificació d'esta part pràctica de l'examen s'expressarà per mitjà de l'escala numèrica de 0 a 10, i es considerarà superada quan s'obtinga una puntuació mínima de 5 punts (sobre 10).
La Comissió Avaluadora només procedirà a la correcció i qualificació de les proves corresponents a les distintes modalitats de la Categoria Especialista del Certificat de Qualificació en Baixa Tensió, quan l'aspirant haja obtingut la qualificació d'APTE en l'examen teoricopràctic de la Categoria Bàsica del Certificat de Qualificació en Baixa Tensió.
5.4. Material que poden utilitzar els aspirants en els exàmens.
En la part teòrica no es permetrà l'ús de calculadora ni de cap material complementari. Serà anul·lat l'examen dels que incomplisquen esta norma.
En la part pràctica es permetrà l'ús de calculadora no programable i de les disposicions reglamentàries objecte d'examen.
6. Supervisió dels exàmens
En cada província el corresponent director o directora territorial d'Educació anomenarà un inspector o inspectora d'Educació per a supervisar el desenvolupament dels exàmens i atendre les consultes que respecte d'això realitzen els IES/IFPS.
La Direcció General d'Avaluació, Innovació i Qualitat Educativa i de la Formació Professional convocarà els inspectors o inspectores esmentats d'Educació per a organitzar el desenvolupament de les proves.
7. Comissió Avaluadora
El control de la realització i l'avaluació dels exàmens estarà a càrrec de comissions avaluadores integrades per un president i dos vocals que seran membres del departament didàctic de la Família Professional corresponent. El president serà preferentment el cap del Departament didàctic de la corresponent Família Professional de l'IES/IFPS on es realitzen els exàmens i actuarà de secretari el vocal de menor edat. A proposta del president, podran incorporar-se a la Comissió Avaluadora els vocals que es consideren oportuns que en tot cas hauran de pertànyer al departament didàctic de la Família Professional corresponent.
La Direcció de l'IES/IFPS on actue la corresponent Comissió Avaluadora, designarà els seus membres.
La Comissió Avaluadora tindrà a més del control de la realització i l'avaluació dels exàmens les funcions següents:
- Omplir les actes d'avaluació segons model de l'annex V de la present Resolució i publicació dels resultats en el tauler d'informació del corresponent IES/IFPS.
- Resolució de les reclamacions de qualificacions estimades incorrectes.
- Informar, per mitjà del seu president, a l'inspector que supervisa els exàmens de les incidències rellevants que se'n produïsquen durant el desenvolupament. Així com remetre-li un informe sobre el resultat de les proves i de les observacions que pogueren ser rellevants per a futures actuacions.
8. Procediment de reclamació
Els resultats seran publicats en un termini màxim de tres dies hàbils després de la finalització de l'examen en el tauler d'informació del corresponent IES/IFPS.
Els aspirants podran presentar, sobre les qualificacions obtingudes, les reclamacions que consideren oportunes. Per a això hauran de seguir el procediment establit per la normativa que regula l'exercici del dret de reclamació de qualificacions estimades incorrectes en els nivells d'ensenyances no universitàries. A este efecte, el president de la Comissió Avaluadora tindrà les competències que atribuïx als directors dels centres educatius l'Orde de 23 de gener de 1990, de la conselleria de Cultura, Educació i Ciència (DOGV de 7 de febrer) i la Resolució de 23 de gener de 1990, de la Direcció General d'Ordenació i Innovació Educativa (DOGV de 7 de febrer).
El president de la Comissió Avaluadora remetrà un informe al corresponent inspector d'Educació sobre les reclamacions presentades, així com del resultat d'estes.
9. Custòdia de les actes i els exàmens realitzats
Les actes i els exàmens realitzats hauran de ser custodiats per l'IES/IFPS on s'hagen realitzat.
10.Calendari per a la realització dels exàmens corresponents a les convocatòries de l'any 2008.
El calendari per a la realització dels exàmens corresponents a les convocatòries de l'any 2008 és l'establit en l'annex VI de la present Resolució
Tercera. Expedició dels carnets/certificats professionals.
Una vegada elevada a definitiva la corresponent llista d'aprovats s'omplirà, per part de la direcció del centre educatiu, l'annex I, l'annex II i, si és el cas l'annex V, de l'Acord del 2 de juliol de 2004, per mitjà de l'aplicació GESCEN creada a este efecte, copiant-se en suport informàtic que serà remés a la següent adreça de correu electrònic carnet\_sg\_fovuztzshu@xsm.gh, i a més l'original de l'annex II es remetrà a l'Àrea de Formació Professional (Av. Campanar, 32, 46679 València), abans del 15 de juliol de 2008 en la primera convocatòria i abans del 15 d'octubre de 2008 en la segona convocatòria.
Una vegada que la direcció de tots els corresponents centres educatius haja omplit el tràmit anterior, la Direcció General d'Avaluació, Innovació i Qualitat Educativa i de la Formació Professional remetrà a la conselleria d'Indústria, Comerç i Innovació, la relació de l'alumnat que haja superat el corresponent examen.
Si transcorregut el termini de tres mesos, l'alumnat que haja superat el corresponent examen no haguera vist atesa la sol·licitud d'expedició del corresponent carnet/certificat, s'informarà a esta Àrea de Formació Professional per a la tramitació davant de la conselleria d'Indústria, Comerç i Innovació.
Quarta. Reconeixement d'acreditació al professorat
El professorat d'estos mòduls formatius complementaris, rebran un certificat per part de la secretaria del Consell Escolar del centre educatiu que acredite la seua participació en la impartició d'estos mòduls formatius complementaris i/o participació com a component de la Comissió Avaluadora dels exàmens teoricopràctics, que d'acord amb el que establix l'apartat octau, punt tres de l'Orde de 10 de juny de 1994 de la conselleria d'Educació i Ciència, se'ls concedirà fins a un màxim de 20 crèdits.
La present Resolució haurà de ser publicada per la direcció de l'IES/IFPS, acollits a l'Acord de 2 de juliol de 2004, en el seu tauler d'informació per a coneixement dels interessats.
El Servici d'Inspecció Educativa de les respectives direccions territorials d'Educació, realitzarà el seguiment del compliment d'esta resolució.
De conformitat amb el que establixen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, contra la present resolució, que no posa fi a la via administrativa, es podrà interposar un recurs d'alçada davant de la Secretaria Autonòmica d'Educació en el termini d'un mes a comptar des de l'endemà de la notificació.
València, 29 de febrer de 2008.- La directora general d'Avaluació, Innovació i Qualitat Educativa i de la Formació Professional: Auxiliadora Hernández Miñana.